सोने की प्लेट को पेंट कर तस्करी की कोशिश, आरोपी गिरफ्तार
नई दिल्ली | इंदिरा गांधी अंतरराष्ट्रीय एयरपोर्ट पर शुक्रवार को कस्टम विभाग ने सोने की तस्करी करने का प्रयास नाकाम किया। वहीं, यात्री के बैग से करेंसी चुराने वाले दो कर्मचारी भी गिरफ्तार किए गए। कस्टम आयुक्त संजय मंगल ने बताया कि बैंकाक से आए विपुल की बैगेज ट्रॉली पर एक सिल्वर प्लेट चिपकी हुई थी। दूर से देखने में यह बैग का ही हिस्सा नजर आ रही थी। कस्टम की अंतिम चेकिंग में उसकी पोल खुल गई। जब्त की गई उक्त प्लेट एक किलो सोने की है, जिसे सिल्वर पेंट किया गया था। इसका मूल्य 25 लाख रुपए है।
करेंसी चोरी करते पकड़े गए एयरपोर्ट कर्मी : सीआईएसएफ ने दो कर्मचारियों को एक यात्री के बैग से करेंसी चोरी करते हुए रंगे हाथों गिरफ्तार किया है। इनकी पहचान नसीब और नरेंद्र पाल के रूप में हुई है। दोनों चेलबी नामक कंपनी में बतौर ग्राउंड हैंडलिंग स्टाफ कार्यरत थे। दोनों के कब्जे से 31 हजार हंगेरियन करेंसी और 196 क्वाइन बरामद किए गए हैं।
दोनों ने चोरी कबूल कर ली है और उन्हें दिल्ली पुलिस के हवाले कर दिया गया है।
hin_Deva hin_Deva hin_Deva hin_Deva